Κόστος ενδονοσοκομειακής περίθαλψης ασθενών με οξύ αγγειακό εγκεφαλικό επεισόδιο
Τα ΑΕΕ είναι η πρώτη αιτία αναπηρίας και η τρίτη αιτία θανάτου παγκοσμίως. Επίσης οι ασθενείς με ΑΕΕ είναι οι συχνότεροι χρήστες των υπηρεσιών υγείας. Παράλληλα, στη χώρα μας δαπανάται ετησίως το 10% του Ακαθάριστου Εγχώριου Προϊόντος (ΑΕΠ) για την υγεία σε σχέση με το μέσο όρο του 8,9% των χωρών του Οργανισμού Οικονομικής Συνεργασίας και Ανάπτυξης (ΟΟΣΑ). Στόχος της μελέτης είναι η οικονομική αξιολόγηση του ενδο-νοσοκομειακού κόστους ασθενών με οξύ ΑΕΕ στην Ελλάδα καθώς επίσης και ο προσδιορισμός ανεξάρτητων παραγόντων που επηρεάζουν το κόστος νοσηλείας. Καταγράφηκαν δημογραφικά και κλινικά χαρακτηριστικά σε 429 συνεχόμενους ασθενείς με οξύ ΑΕΕ (ισχαιμικό ή αιμορραγικό) που εισήχθησαν σε όλες τις κλινικές του Πανεπιστημιακού Γενικού Νοσοκομείου Πατρών για διάστημα 18 μηνών. Υπολογίσαμε το κόστος, για κάθε ασθενή ατομικά, από την ώρα της εισβολής του ΑΕΕ έως την έξοδό του από το νοσοκομείο. Το κόστος μετρήθηκε σε ευρώ (€) και σύμφωνα με τις πραγματικές δαπάνες του νοσοκομείου. Η μέση ηλικία των ασθενών ήταν 68.9 (±12.7) έτη και η διάρκεια νοσηλείας ήταν 10.9 (±7.9) ημέρες. Οι 345 ασθενείς (80%) είχαν ισχαιμικό ΑΕΕ και 84 (20%) είχαν πρωτοπαθή ενδοεγκεφαλική αιμορραγία. Το άμεσο ενδο-νοσοκομειακό κόστος νοσηλείας όλων των ασθενών με οξύ ΑΕΕ ανήλθε στα 1.551.445,00 € για μια συνολική διάρκεια νοσηλείας 4.674 ημερών (331,9 € ανά ημέρα νοσηλείας). Το μέσο ενδονοσοκομειακό κόστος ανά ασθενή με ΑΕΕ ήταν 3.624,9(±2695.4) €. Το 59% του συνολικού κόστους αποδόθηκε στο κόστος "κλίνης και προσωπικού", (6%) "προ εισαγωγής", (13%) "εργαστηριακό έλεγχο", (6%) "απεικονιστικό έλεγχο", (8%) "αποκλειστική νοσηλευτική φροντίδα", (7%) "φαρμακευτική αγωγή", (0.6%) "θεραπεία αποκατάστασης" και (0.7%) "διάφορα έξοδα". Τα αιμορραγικά ΑΕΕ είχαν σημαντικά μεγαλύτερο κόστος από τα ισχαιμικά ΑΕΕ (μέσο 5305.4 και 3.214,5 €, αντίστοιχα). Μεταξύ των υπότυπων των ισχαιμικών ΑΕΕ το συνολικό μέσο κόστος ήταν σημαντικά χαμηλότερο για τα "κενοτοπιώδη" έμφρακτα (2328.7±1100.2 €). Η διάρκεια νοσηλείας είχε υψηλή συσχέτιση με το συνολικό ενδο-νοσοκομειακό κόστος. Η πολυπαραγοντική γραμμική ανάλυση παλινδρόμησης έδειξε ότι το τμήμα εισαγωγής, η βαρύτητα του ΑΕΕ στην εισαγωγή, ο τύπος του ΑΕΕ και η κατάσταση εξόδου ήταν ανεξάρτητοι παράγοντες του κόστους. Αν επιθυμούμε τη συγκράτηση του νοσοκομειακού κόστους, θα πρέπει να ληφθούν υπόψη πολιτικές διοίκησης που στοχεύουν στη μείωση της διάρκειας νοσηλείας.
Δαπάνες υγείας, Νοσοκομειακές δαπάνες, Κόστος νόσου, Ισχαιμικό αγγειακό εγκεφαλικό επεισόδιο, Αιμορραγικό αγγειακό εγκεφαλικό επεισόδιο, Ελλάδα, 338.433 621, Health expenditure, Hospital expenditure, Cost of illness, Ischemic stroke, Hemorrhagic stroke, Greece
Networked Digital Library of Theses and Dissertations